ΓΡΑΠΤΗ ΕΡΩΤΗΣΗ E-0989/98

υποβολή: Cristiana Muscardini (NI) προς την Επιτροπή

(2 Απριλίου 1998)

Θέμα: Αναμόρφωση των διαρθρωτικών ταμείων για την περίοδο 2000-2006

Από τις προτάσεις που περιέχονται στην "Ατζέντα 2000", φαίνεται ότι η αναμόρφωση των διαρθρωτικών ταμείων θα έχει ως αποτέλεσμα τον αποκλεισμό αρκετών επαρχιών της κεντρικής και βόρειας Ιταλίας, που σήμερα περιλαμβάνονται στους στόχους 2 και 5β, μειώνοντας κατά 10 % περίπου τα κονδύλια που χορηγήθηκαν στην Ιταλία στην περίοδο 1994-1999 και περιορίζοντας το ποσοστό του καλυπτόμενου πληθυσμού από 19,3 % σε 9,3 %. Μεταξύ των περιοχών που πλήττονται από τις περικοπές περιλαμβάνονται η Valle Scrivia (στόχος 2) και αγροτικές περιοχές της επαρχίας της Alessandria (στόχος 5β),σύμφωνα με τον κανονισμό ΕΕ 2081/93. Έχοντας υπόψη το γεγονός ότι, χάρη στις κοινοτικές χρηματοδοτήσεις, πολλοί δήμοι - μεταξύ των οποίων και εκείνος της Novi Ligure - έχουν ήδη ξεκινήσει σημαντικά προγράμματα για την προώθηση του αναπροσανατολισμού της παραγωγής, της αναζωπύρωσης των παρακμαζουσών βιομηχανικών περιοχών, της επαγγελματικής κατάρτισης και της τουριστικής ανάπτυξης της περιοχής,

Είναι σε θέση η Επιτροπή:

1. να γνωστοποιήσει τα κριτήρια με τα οποία θα καθορισθούν και θα προσδιορισθούν οι περιοχές του νέου στόχου 2;

2. να μας πει - εν ονόματι της αρχής της διαφάνειας - με ποιον και πότε συζητήθηκαν και αποφασίσθηκαν τα κριτήρια αυτά;

3. να μας πει εάν οι δήμαρχοι, και οι πρόεδροι των πληττομένων επαρχιών και περιφερειών ενημερώθηκαν σχετικά με τους λόγους που ώθησαν την Επιτροπή στον ενδεχόμενο αποκλεισμό τους;

4. να επιβεβαιώσει εάν οι αποκλεισμοί αυτοί συνδέονται με τις νέες δαπάνες - χωρίς τις αντίστοιχες δημοσιονομικές αυξήσεις - που έχουν προβλεφθεί για τη διεύρυνση της Ένωσης ώστε να περιλάβει και χώρες του πρώην "υπαρκτού σοσιαλισμού";

5. έχει η Επιτροπή προβλέψει εναλλακτικά μέτρα για τις πληττόμενες από την επικείμενη αναμόρφωση περιοχές, ώστε να εξασφαλίσει ότι δεν θα αντιμετωπισθούν με τρόπο άδικο και μεροληπτικό;

Απάντηση της καςWulf-Mathies εξ ονόματος της Επιτροπής

(20 Μαΐου 1998)

Το πλήρες κείμενο του άρθρου 4 του προταθέντος γενικού κανονισμού για τα διαρθρωτικά ταμεία(1), στο οποίο περιέχονται τα κριτήρια για το νέο στόχο 2 έχει αποσταλεί κατευθείαν στο Αξιότιμο Μέλος του Κοινοβουλίου και τη Γραμματεία του Κοινοβουλίου.

Η πρόταση της Επιτροπής για το νέο στόχο 2, καθώς και για όλα τα άλλα στοιχεία του προταθέντος νέου ρυθμιστικού πλαισίου, είναι το αποτέλεσμα μίας μακράς περιόδου διαβουλεύσεων που άρχισαν με τη δημοσίευση της έκθεσης συνοχής το Νοέμβριο του 1996(2) και μια σημαντική συνδιάσκεψη, τη συνδιάσκεψη συνοχής, τον Απρίλιο του 1997. Ακολούθησε τον Ιούλιο του 1997 η κοινοποίηση εκ μέρους της Επιτροπής του Προγράμματος Δράσης 2000(3), η οποία καθορίζει συγκεκριμένες προτάσεις για την επόμενη γενιά των κοινοτικών πολιτικών συνοχής, συμπεριλαμβανομένων και εκείνων για ένα νέο στόχο 2. Με βάση τις γνώμες που εκφράζονται στο Πρόγραμμα Δράσης 2000 από τα κοινοτικά όργανα και οργανισμούς, η Επιτροπή ενέκρινε προτάσεις για νέους κανονισμούς όσον αφορά τα διαρθρωτικά ταμεία, στις 18 Μαρτίου 19981.

Οι προτάσεις περιλαμβάνουν ειδικά κριτήρια επιλεξιμότητας για το νέο στόχο 2. Καθορίζουν επίσης μία διαδικασία για τον προσδιορισμό του νέου πίνακα των περιοχών του στόχου 2 για την επόμενη περίοδο. Ο νέος πίνακας θα καταρτιστεί από την Επιτροπή αμέσως μόλις εκδοθεί επισήμως ο νέος κανονισμός, με βάση τις περιοχές που προτείνονται από τις εθνικές αρχές και τα περισσότερο πρόσφατα στατιστικά δεδομένα. Αυτό σημαίνει ότι δεν είναι σκόπιμο, για την ώρα, να κάνουμε εικασίες σχετικά με την μελλοντική επιλεξιμότητα κάθε περιφέρειας της Κοινότητας συμπεριλαμβανομένων και των ιταλικών περιφερειών, στις οποίες αναφέρεται το Αξιότιμο Μέλος του Κοινοβουλίου.

Οι προτάσεις της Επιτροπής αιτιολογούνται, ανεξάρτητα από τα αποτελέσματα μιας νέας διεύρυνσης, από την αποφασιστικότητα να καταστούν αποτελεσματικές οι παρεμβάσεις των διαρθρωτικών ταμείων. Για να επιτευχθεί ο στόχος αυτός, η Επιτροπή προτείνει να περιοριστούν οι κοινοτικές ενισχύσεις σε ένα περιορισμένο αριθμό περιοχών που παρουσιάζουν τα περισσότερο σοβαρά διαρθρωτικά προβλήματα. Όσον αφορά περιοχές οι οποίες είναι, προς το παρόν, επιλέξιμες δυνάμει των στόχων 2 ή 5β αλλά, δεν ανταποκρίνονται πλέον στα κριτήρια, η Επιτροπή προτείνει ένα κλιμακούμενο στάδιο, το οποίο θα καλύψει περίοδο 4 χρόνων ενίσχυσης από το Ευρωπαϊκό Ταμείο Περιφερειακής Ανάπτυξης. Οι περιοχές αυτές θα επωφεληθούν επίσης κατά την περίοδο 2000-2006, της ενίσχυσης από το Ευρωπαϊκό Κοινωνικό Ταμείο και από το Ευρωπαϊκό Γεωργικό Ταμείο Προσανατολισμού και Εγγυήσεων-τμήμα Εγγυήσεων, στο πλαίσιο των εθνικών προγραμμάτων τα οποία στοχεύουν στο ανθρώπινο δυναμικό και την αγροτική ανάπτυξη και αλιεία αντιστοίχως.

(1) COM(98)131 τελικό.

(2) COM(98)542 τελικό.

(3) COM(98)2000 τελικό.